Εθνική Κύπρου (ποδόσφαιρο ανδρών)

Πρώτα βήματα

Το 1948 έγινε μέλος της FIFA και το 1962 μέλος της UEFA.
Ο πρώτος αγώνας της εθνικής ομάδας της Κύπρου διεξήχθη στις 23 Ιουλίου του 1949 στο Τελ Αβίβ απέναντι στον σύλλογο Μακάμπι Τελ Αβίβ και το αποτέλεσμα ήταν ισόπαλο με σκορ 3-3, ενώ στις 30 Ιουλίου του 1949 ηττήθηκε από την Εθνική ομάδα του Ισραήλ με 3–1 στο πρώτο διεθνές παιχνίδι της.
Το Νοέμβριο του 1960 αγωνίστηκε για πρώτη φορά ως ανεξάρτητο κράτος, στον πρώτο ουσιαστικά επίσημο αγώνα της ομάδας, στην εντός έδρας αναμέτρηση απέναντι στο Ισραήλ για τα προκριματικά του Μουντιάλ του 1962, ως μικτή Κύπρου, παραχωρώντας ισοπαλία 1–1.
Η πρώτη διεθνής νίκη για την εθνική Κύπρου ήρθε στις 27 Νοεμβρίου του 1963 στη Λευκωσία απέναντι στο αντίστοιχο αντιπροσωπευτικό συγκρότημα της Ελλάδος σε φιλικό αγώνα με 3–1. Στις 17 Νοεμβρίου 1968 σημείωσε την πρώτη νίκη σε επίσημο αγώνα με 2–1 απέναντι στην Ελβετία για τα προκριματικά του Ευρωπαϊκού πρωταθλήματος στη Λευκωσία.

Αξιοσημείωτα αποτελέσματα

Το 1974 η Εθνική Κύπρου σημείωσε μια από τις σημαντικότερες νίκες της απέναντι στη Βόρεια Ιρλανδία με 1–0 στη Λευκωσία. Στις 12 Φεβρουαρίου 1983 για τα προκριματικά του Ευρωπαϊκού πρωταθλήματος 1984 απέσπασε ισοπαλία από την (παγκόσμια πρωταθλήτρια του Μουντιάλ 1982) Ιταλία με 1-1 στη Λεμεσό. Το Μάρτιο του 1983 απέσπασε και πάλι ισοπαλία 1–1 από την Τσεχοσλοβακία.
Το 1989 για τα προκριματικά του Μουντιάλ του 1990, η Κύπρος ήρθε ισόπαλη με τη Γαλλία με 1–1. Το 1992 η εθνική ομάδα της Κύπρου σημείωσε την πρώτη εκτός έδρας νίκη της απέναντι στα Νησιά Φερόε με 2–0.
Για τα προκριματικά του Ευρωπαϊκού πρωταθλήματος του 1996 σημείωσε ισοπαλία με την κάτοχο του τροπαίου Δανία με 1–1.

Προκριματικά Ευρωπαϊκού πρωταθλήματος 2000

Η εθνική Κύπρου έφτασε μια ανάσα από την πρόκρισή της σε μεγάλη διοργάνωση τερματίζοντας 1 βαθμό πίσω από το Ισραήλ και την Αυστρία που βρέθηκαν στη δεύτερη θέση για το Ευρωπαϊκό πρωτάθλημα του 2000. Κατάφερε να κερδίσει την Ισπανία με 3–2, το Ισραήλ με 3–2 και το Σαν Μαρίνο με 4–0 και 1–0 (εκτός έδρας).

2006 έως σήμερα

Για τα προκριματικά του Ευρωπαϊκού πρωταθλήματος 2008, στις 7 Οκτωβρίου 2006 νίκησε με 5–2 τη Δημοκρατία της Ιρλανδίας. Στις 15 Νοεμβρίου 2006 απέσπασε 1–1 από την εθνική Γερμανίας και στις 13 Οκτωβρίου 2007 νίκησε την Ουαλία με 3–1 συνεχίζοντας τη σταθερά καλή πορεία της. Το ιστορικό 4–4 με την Πορτογαλία του Κριστιάνο Ρονάλντο για τα προκριματικά του EURO 2012 είναι επίσης ένα αξιοσημείωτο αποτέλεσμα για την Εθνική Κύπρου. Για τα προκριματικά του EURO 2016 η Κύπρος έφτασε μια ανάσα από του αγώνες μπαράζ. Κέρδισε με 1–2 τη Βοσνία μετά από ανατροπή, 5–0 την Ανδόρα στο ΓΣΠ και 1–3 εκτός και 1–2 το Ισραήλ. Ωστόσο στην τελευταία αγωνιστική στην οποία εάν κέρδιζε την περίμεναν οι αγώνες μπαράζ έχασε με 3–2 στο ΓΣΠ από την Βοσνία.

Στάδιο

Έδρα της Εθνικής Κύπρου αποτελεί το Νέο Στάδιο Γ.Σ.Π. (Νέο Στάδιο Γυμναστικού Συλλόγου «Τα Παγκύπρια») στην Λευκωσία, χωρητικότητας 22.859 θεατών, το οποίο κατασκευάστηκε το 1999.

Υποστηρικτές

Το 2005 δημιουργήθηκε ο «Σύνδεσμος Φιλάθλων Εθνικών Ομάδων Κύπρου», με σκοπό την οργανωμένη υποστήριξη των εθνικών ομάδων ποδοσφαίρου της Κύπρου.

Εμφάνιση

Τα χρώματα τα οποία και χρησιμοποιούνται κατά κύριο λόγο στις εμφανίσεις της εθνικής ομάδας της Κύπρου, είναι το μπλε (ή το γαλάζιο) και το λευκό, προερχόμενα από τα εθνικά χρώματα αυτά δηλαδή της ελληνικής σημαίας. Ως δευτερεύοντα ορισμένες φορές έχουν συμπεριληφθεί στις αμφιέσεις της ομάδας και χρώματα όπως παραδείγματος χάριν το χρυσό προερχόμενο από την σημαία της Κύπρου και το πράσινο που χρησιμοποιήθηκε το 2006 στα μανίκια της φανέλας πάνω σε χρυσό σχέδιο ως γραμμή συμβολίζοντας την διχοτόμηση του νησιού. 
Παραδοσιακά το κύριο χρώμα στην πρώτη (εντός) φανέλα της ομάδας είναι το μπλε (ή το γαλάζιο) και στην δεύτερη (εκτός) είναι το λευκό. Στα επιμέρους μέρη της αμφίεσης, δηλαδή το σορτς και οι κάλτσες, τις τελευταίες δεκαετίες συνηθίζεται να ακολουθούν τον παραπάνω κανόνα και να συνθέτουν ένα ολοκληρωμένο σύνολο μιας κύριας απόχρωσης, ενώ παλαιότερα οι εναλλαγές ανά μέρος του ρουχισμού ήταν πιο συχνές, και με αυτό να αποτελεί κανόνα στην πρώτη (εντός) εμφάνιση το χρονικό διάστημα από την δεκαετία του 1980 και παλαιότερα.